RUŽOMBEROK. Ružomberský celulózovo-papierenský podnik Mondi SCP plánuje od 18. do 22. septembra celozávodnú odstávku.
V tomto období môže dôjsť k vzniku zápachu a výpadkom teplej vody, informovala hovorkyňa spoločnosti Martina Piláriková.
"Plánovaná letná odstávka je veľmi dôležitá na zabezpečenie nepretržitej efektívnej a bezpečnej výroby celulózy a papiera," zdôraznil Bernhard Peschek, prezident spoločnosti Mondi SCP. Na túto dočasnú odstávku sa závod podľa neho dobre pripravil.
"Dodávky zákazníkom boli naplánované vopred a odstávka na ne teda nebude mať žiadny vplyv. Logistika a časové harmonogramy pre našich dodávateľov boli taktiež vypracované vopred," dodal.
Letná odstávka však zahŕňa aj údržbu sústavy tepelných zariadení, preto bude mať vplyv na dodávky teplej vody do ružomberských domácností napojených na spoločnosť Centrálne zásobovanie teplom. Problémy môžu obyvatelia zaznamenať od 16. do 23. septembra, doplnila Piláriková.
"Vopred sa ospravedlňujeme za prípadné nepríjemnosti," dodala hovorkyňa Mondi SCP.